நவீன விவசாய முறைக்கு உதாரணமாக உலகமே சுட்டிக்காட்டுவது, இஸ்ரேல் நாட்டைத்தான். நவீனத் தொழில் நுட்பங்களைப் பயன்படுத்திக் காய்கறி மற்றும் பழங்கள் சாகுபடியில் உயர் மகசூல் எடுத்து வருகிறது இஸ்ரேல். அங்கு பயன்படுத்தும் தொழில்நுட்பங்களை இந்திய விவசாயிகளும் பயன்படுத்தும் வகையில்… இந்திய அரசு இஸ்ரேல் நாட்டோடு இணைந்து இந்தியாவில் ஏழு பயிற்சி மையங்களை அமைத்துள்ளது. அவற்றில் மூன்று பயிற்சி மையங்கள் தமிழகத்தில் உள்ளன. கொய்மலர் சாகுபடிக்காக ஓசூரிலும், மா சாகுபடிக்காகக் கிருஷ்ணகிரியிலும், காய்கறிச் சாகுபடிக்காகத் திண்டுக்கல்லிலும் பயிற்சி மையங்கள் அமைக்கப்பட்டுள்ளன. திண்டுக்கல்-பழநி சாலையில் உள்ள ரெட்டியார்சத்திரம் எனும் கிராமத்தில் தோட்டக்கலைத்துறைக்குச் சொந்தமான இடத்தில், ‘இந்தோ-இஸ்ரேல் காய்கறி மகத்துவ மையம்’ அமைந்துள்ளது. ஐந்து ஏக்கர் பரப்பில் அமைந்துள்ள இந்த மையத்தில் விதவிதமான பசுமைக்குடில்கள் அமைக்கப்பட்டுள்ளன.